作者:姚勉
標題:賀新郎
內容:劍吼蛟龍怒。問蒼天、功名兩字，幾時分付。生個英雄為世用，須早青雲得路。卻底事、知音未遇。兩度入天飛折翼，謾教人、欲嘆儒冠誤。竟不曉，是何故。休休天也無憑據。有如椽健筆，蟾宮須還高步。若使長材終困躓，社稷誰教扶助。信淺水、留龍不住。萬頃洪流通大海，向波濤、闊處興雲霧。須通道，這回做。